โฮมโปรแจกหุ้นปันผลต่อโรดโชว์ชื่อกระฉ่อนตปท.
HMPRO เดินหน้าแจกหุ้นปันผลจนกว่าปริมาณการซื้อขายต่อวันจะถึง 20 ล้านหุ้น เดินสายโรดโชว์ต่างประเทศกระจายชื่อเสียงไปทั่วโลก
10 ส.ค. 2554

HMPRO เดินหน้าแจกหุ้นปันผลจนกว่าปริมาณการซื้อขายต่อวันจะถึง 20 ล้านหุ้น เดินสายโรดโชว์ต่างประเทศกระจายชื่อเสียงไปทั่วโลก
นายคุณวุฒิ ธรรมพรหมกุล กรรมการผู้จัดการ บริษัท โฮม โปรดักส์ เซ็นเตอร์ (HMPRO) เปิดเผยว่า บริษัทมีนโยบายจ่ายปันผลเป็นหุ้นต่อเนื่องจนกว่าปริมาณการซื้อขายหุ้นจะถึงที่ระดับ 20 ล้านหุ้นต่อวันเพื่อเพิ่มสภาพคล่องหุ้น แต่ยังไม่สามารถประเมินว่าจะจ่ายหุ้นปันผลอีกกี่ครั้ง
บริษัทเพิ่งจ่ายหุ้นปันผลจากผลกำไรรอบปี 2553 เป็นครั้งที่ 2 หลังเห็นผลสำเร็จครั้งแรกช่วยเพิ่มปริมาณซื้อขายเฉลี่ยจาก 1 ล้านหุ้น เป็น 9 ล้านหุ้น และผู้ถือหุ้นรายย่อย (ฟรีโฟลต) ก็ได้ถือหุ้นเพิ่มเป็น 40% จากก่อนหน้านี้อยู่ที่ 30%
กรรมการผู้จัดการ HMPRO กล่าวยอมรับว่า หุ้น HMPRO ซื้อขายที่พี/อีสูงกว่าอุตสาหกรรมที่เฉลี่ย 18-20 เท่า มากแล้ว และสะท้อนแนวโน้มธุรกิจค้าปลีกที่ดีในปีนี้ไปแล้วเช่นกัน แต่นักลงทุนยังสามารถลงทุนได้ในระยะยาวเพราะบริษัทมีการเติบโตทุกปี ซึ่งสอดคล้องเป้าหมายที่ HMPRO เป็นทั้งหุ้นที่มีการเติบโตและหุ้นปันผล
สำหรับหุ้น HMPRO ติดอยู่ใน SET 50 นั้นบริษัทจำเป็นต้องไปนำเสนอข้อมูล (โรดโชว์) กับนักลงทุนต่างชาติมากขึ้นเพื่อต้องการแนะนำบริษัท ซึ่งล่าสุดเพิ่งกลับจากไปโรดโชว์ที่สหรัฐเป็นครั้งแรก
นอกจากนี้ ยังมีนักลงทุนสถาบันในประเทศเข้ามาถือหุ้นมากขึ้น เช่น กองทุนส่วนบุคคล และรายย่อยถือเพิ่มเป็น 1 หมื่นราย จากเดิมแค่ระดับ 4,000 ราย สะท้อนว่านักลงทุนมีความเข้าใจในธุรกิจบริษัทมากขึ้น